*JPM, TEF wawalilia, majeruhi wahamishiwa Muhimbili WAANDISHI WETU-DAR/IRAMBA RAIS
Dk. John Magufuli, amemtumia salamu za pole Mwenyekiti wa Kampuni za Said,
Salim Bakhresa kutokana na vifo vya wafanyakazi watano wa vyombo vya habari vya
Azam Media Limited waliofariki dunia kwa  ajali ya gari. Ajali
hiyo, ilitokea jana eneo la Shelui mkoani Singida na kusababisha vifo vya
wafanyakazi watano wa Azam Media. Wafanyakazi
hao, ni kati ya watu saba waliofariki dunia katika ajali hiyo, baada ya basi
aina ya Toyota Coaster, walilokuwa wakisafiria kugongana uso kwa uso na lori,
lililokua likielekea Dar es Salaam, wakati wakielekea wilayani Chato mkoani
Geita katika uzinduzi wa Hifadhi ya Taifa ya Chato-Burigi. Taarifa
iliyotolewa kwa vyombo vya habari na Kurugenzi ya Mawasiliano Ikulu jana, ilisema
Rais Dk. Magufuli alisema ameshtushwa na ajali hiyo, huku akiwaombea marehemu
wapumzike mahali pema peponi. “Nimeshtushwa
na vifo hivi, nampa pole Mwenyekiti  Said Salim Bakhresa na ndugu wa
marehemu wote, Mtendaji Mkuu, Tido Mhando na wafanyakazi wote wa Azam na
wanahabari wote,”alisema Rais Magufuli katika taarifa hiyo. Pia
aliwaombea majeruhi watatu wa ajali hiyo kupona haraka ili kuendelea na
majukumu yao ya kila siku, huku akitoa wito kwa watumiaji wa barabara hasa
madereva kuwa makini na kuzingatia sheria za usalama barabarani. TIDO ATOA NENO Mkurugenzi
Mtendaji wa Azam TV, Tido Mhando alisema ajali hiyo ni pigo kwa wafanyakazi wa
Azam Media. “Kutokana
na vifo vya wenzetu hivyo kutatokea mabadiliko makubwa katika matangazo yetu,
hivi sasa tunaandaa mipango ya mazishi na tutakuwa tunakatisha mara kwa mara
matangazo yetu,”alisema Tido. Alisema
miili ya marehemu imehifadhiwa Hospitali ya Igunga, wawili hali zao si nzuri,lakini
mmoja afadhali hali yake ni nzuri. “Mpaka
sasa tumepata msaada mkubwa kutoka kwa wenzetu wa Tanapa ambao wametuma
helikopta kwa ajili ya kubeba maiti kutoka Iramba na mipango ya haraka
imefanyika kwa ajili ya kuwachukua majeruhi walioko kule Igunga ili waletwe
Hospitali ya Taifa Muhimbili,”alisema.  MAJINA YA MAREHEMU Mkurugenzi
wa Uzalishaji Vipindi wa kampuni hiyo,Azam, Yahya Mohamed aliwataja waliofariki
dunia, kuwa ni Salim Mhando, Florence Ndibalema, Said Haji, Sylvanus Kasongo na
Charles Wandwi. DAKTARI Akizungumza na MTANZANIA muda mfupi
baada ya ajali hiyo, Mganga Mkuu wa Wilaya ya Iramba, Dk. Hussein Sepoko alisema
baada ya kupata taarifa hiyo ya ajali kutoka jeshi la polisi wilayani Iramba,
ndipo yeye timu yake wakaelekea katika eneo hilo. “Baada ya kupata taarifa kutoka
Jeshi la Polisi niliondoka mimi na baadhi ya madaktari na wauguzi tukaenda eneo
la ajali hiyo, ambayo ilitokea eneo la Kizonzo Tarafa ya Shelui Wilaya ya
Iramba. “Tukakuta miili ya watu saba
waliofariki na wengine ni majeruhi watatu walipelekwa Igunga mkoani Tabora
kwa matibabu zaidi kwa kuwa eneo lililotokea ajali Hospitali ya Igunga ni karibu
kuliko Hospitali ya Kiomboi,”alisema. Kwa upande wake, Mganga Mfawidhi wa
Hospitali ya Kiomboi, Dk. Abel Mafuru aliwaambia waandishi wa habari kuwa hadi
muda huo amepata majina manne tu waliofariki. Aliwataja kuwa, ni Juma Hatibu
ambaye alikuwa dereva wa Costa iliyokuwa imewachukua wafanyakazi wa Azam, Salimu
Juma Mhando, Saidi Haji Hassan na Hussein Habibu Kiguto wote ni wakazi wa Dar
es Salam na watatu hawajajulikana kwa kuwa hawakuwa na vitambulisho . Hata hivyo, uongozi wa Hospitali ya
Wilaya na jeshi la polisi, wamesafirisha miili ya marehemu hao katika Hospitali
ya Rufaa mjini Singida kwa kuwa chumba cha maiti cha hospitali hiyo hakina uwezo
wa kuhifadhi miili zaidi ya moja. Katika majeruhi watatu waliolazwa
katika Hospitali ya Wilaya ya Igunga, ni mmoja tu halijulikana kwa jina la
Mohammed Mwinyishee, wawili hawajajulikana majina yao na jitihada za waandishi
wa habari kumtafuta Mganga Mkuu wa Wilaya ya Igunga, hazikufanikiwa kupata
majina mengine ya majeruhi. UMMY
MWALIMU Waziri wa Afya, Maendeleo ya Jamii,
Jinsia, Wazee na Watoto, Ummy Mwalimu aliandika katika ukurasa wake Twitter:
“Ohh poleni  @azamtvtz kwa msiba huu
mkubwa, natoa pole kwa familia za marehemu, ndugu, jamaa na marafiki, Mwenyezi
Mungu awape subra katika kipindi hiki kigumu. “Wapumzike kwa Amani, Inna lillah
waina ilayhi rajjiun, Bwana ametwaa Bwana ametoa,”aliandika Ummy Mwalimu. JUKWA A LA WAHARIRI Jukwaa
la Wahariri Tanzania (TEF),  nalo
lilieleza kupokea kwa mshtuko taarifa hiyo ajali iliyosababisha vifo vya
wafanyakazi hao wa Azam Media. Taarifa
iliyotolewa kwa vyomvo vya habari na TEF na kusainiwa na Katibu wa jukwaa hilo,
Nevile Meena, ilisema TEF inaungana na wanataaluma wote wa tasnia ya habari
nchini kuupa pole uongozi na menejimenti na wafanyakazi wa Azam Media. “TEF
tumehuzunishwa, kusikitishwa na kuumizwa na msiba huu kwani tasnia imewapoteza
wafanyakazi wanataaluma mahiri ambao walikuwa wakielekea Chato mkoani Geita,
kutekeleza wajibu wao wa kitaaluma wa kuwafahamisha Watanzania na dunia kwa
ujumla tukio la uzinduzi wa Hifadhi ya Taifaya Burigi-Chato. “Tunatoa
pole kwa viongozi wa Azam na tunaungana nao pamoja na familia za wafiwa katika
kipindi hiki kigumu cha maombolezo,”ilisema taarifa hiyo.  IGP SIRRO NA UCHUNGUZI Inspekta
Jenerali wa Polisi (IGP), Simon Sirro ameagiza kufanyika uchunguzi kubaini
chanzo cha ajali ya magari mawili iliyotekea eneo la Shelui mkoani Singida na
kusababisha vifo vya watu saba wakiwemo wafanyakazi watano wa kampuni ya Azam
Media. Akizungumza
jijini Mwanza jana katika ziara yake ya kukagua mradi wa ujenzi wa nyumba za polisi
eneo la Myamhongolo, IGP Sirro ameuagiza uongozi wa jeshi hilo mkoani Singida kuchukua
hatua za kisheria dhidi ya yeyote atakayebainika kuwa chanzo cha ajali hiyo iliyojeruhi
wafanyakazi wengine wa kampuni hiyo. CHADEMA Chama
cha Demokrasia na Maendeleo (Chadema), pia kimetoa salamu za rambirambi na pole
kwa vyombo vya habari vya kampuni hiyo ya Azam. “Chadema
inatoa pole kwa tasnia ya habari nchini, familia, ndugu, jamaa, marafiki na
wote waliguswa na vifo hivyo. Wakati tunawaombea marehemu wapate pumziko la
Amani, tunawaombea pia majeruhi uponyaji wa haraka warejee katika siha
njema,”alisema msemaji wa chama hicho, Tumaini Makene.